Polisie in Noordwes spoor meer as 250 voortvlugtiges op(Argieffoto: Bill Oxford/Unsplash) Altesaam 252 verdagtes is binne twee dae deur die polisie Noordwes aangekeer ná ŉ groot operasie om vermeende misdadigers in die provinsie op te spoor. Altesaam 129 van dié verdagtes is vir ernstige misdade soos moord, verkragting, ernstige aanrading, roof en seksuele aanranding in hegtenis geneem, het lt.kol. Amanda Funani, polisiewoordvoerder in Noordwes, gesê. Twee van dié verdagtes, onderskeidelik 23 en 30 jaar oud, verskyn na verwagting Maandag in die Ga-Rankuwa-landdroshof in verband met die moord op Elizabeth Kgope (30). Kgope het in Junie vroegoggend na ŉ Sassa-kantoor in Hebron gegaan om haar een maand oue baba te gaan registreer toe sy aangeval en doodgesteek is. Sy is van haar handsak beroof. Haar twee vermeende moordenaars is in Soshanguve opgespoor, het Funani gesê. Volgens die polisie is verdagtes ook aangekeer vir opsetlike saakbeskadiging, oortredings van beskermingsbevele, diefstal en veediefstal. Die meeste van die verdagtes het reeds in die hof verskyn. Lt.genl. Sello Kwena, polisiehoof in Noordwes, het die speurders vir die talryke inhegtenisnemings geloof.